Facecjoc, novitât mancjade
Il prodot di Gianluca De Bortoli al simiote il nom dal plui famôs social network, ma al zonte la lenghe furlane ai dialets, par di plui doprade dome par cualchi coment
Aromai al è cualchi timp che cun plui o mancul regolaritât la stampe taliane e dediche visibilitât a Gianluca De Bortoli, programadôr di Udin, e ae sô “invenzion” informatiche, ven a stâi un social network clamât “Facecjoc”.
Nol sarès nuie di mâl se si ves voie di fâlu passâ tant che un esperiment “di ridi”: dopo dut, o sin i prins a jessi a “pro dal dirit di espression” par ognidun. Il prodot di De Bortoli al simiote il non dal plui famôs social network e di fat, come Facebook, al scomence doprant la peraule inglese di “muse” e al siere cuntune peraule furlane.
Il “pont di fuarce” al sarès chel di doprâ la lenghe locâl, ma il fat di meti tal non une peraule come “cjoc”, al puarte a une associazion no propit positive in mert al binomi “socializazion e locâl” (Friûl, ma ancje Venit, Lombardie e altris bandis di Italie), cuasi che par cjatâsi si vedi di leâsi a un contest plui o mancul alcolic.
In vore di 4 agns
Nol convinç nancje il fat di volê fâlu passâ come une novitât stant che par stesse amission di De Bortoli nol è il prin an che al è viert chest social network: a son za 4 agns che al è in vore e pes gnovis tecnologjiis si pues paragonâju a une “ete gjeologjiche”.
Tornant però al ûs de lenghe, o cjatìn avonde pericolose la associazion a diferents dialets, che no par chest a àn di jessi discriminâts. Mancjarès: il dubi al reste, fasint un paragon cun chês altris lenghis ator pal mont. Facebook al nas par inglês e i popui che ator pal mont lu doprin, lu àn voltât te lôr lenghe: al è sucedût pal castilian, pal francês, pal talian.
Se si ves voie di rindilu furlan, si varès di pontâ a chest e no limitâsi a doprâlu dome par cualchi coment intun altri social network “zimul”: jentrant in Facecjoc, ma ancje dome fermantsi ae presentazion, prime di regjistrâsi, la lenghe doprade de struture dal sît e je il talian, cu la pussibilitât di passâ al furlan, ma ancje al venit e al lombart. Cun di plui, fasint un control su la coretece gramaticâl si cjate cualchi erorut di masse che dal sigûr nol da tante garanzie di coretece.
Buine promozion
De Bortoli al à lavorât ben par promovilu e gjestîlu: i numars dai utents no son pôcs, ma plui che un imprest che al podedi zovâ al status di une lenghe (no un dialet) come il furlan, nus somee un esperiment che al ponte a tirâ dongje int che e à voie di passâ cualchi ore babant in compagnie, magari scrivint cualchi frase par furlan. Ma chest al sucêt ancje za sul Facebook e duncje si domandìn: dulà ise la novitât?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn